**Bršlen európsky** (staršie: **bršlen obyčajný**, ľudovo: **bršlen**; lat. *Euonymus europaeus*, syn. *Euonymus vulgaris*) je opadavý ker alebo malý strom z rodu bršlen (*Euonymus*) z čeľade bršlencovité (*Celastraceae*), dorastajúci do výšky 2 až 6 m, zriedkavo až 8 m.

Európske bršleny sú nenápadné dreviny; sú však významnými sprievodcami ekologicky odlišných spoločenstiev. Rastú v podraste listnatých a zmiešaných hájov, ba aj vo vyslovene teplomilných lesostepných formáciách a rovnako dobre prosperujú vo vlhkých lužných lesoch. Sú to časté dreviny aj v odlesnenej krajine.

Opis
----

Bršlen európsky je ker s konármi v mladosti zelenými, oblými, po čase hnedými, štvorhrannými alebo dokonca krídlatými. Protistojné listy majú jednoduchú čepeľ, dlhú až 10 cm, širokú až 3,5 cm podlhovasto kopijovitú. Okraje listov sú vrúbkované a jemne pílkovité a listy majú drsný povrch a zospodu sú modrozelené. Stopky sú 5 až 10 mm dlhé.

Púčiky sú 2 až 4 mm dlhé, vajcovité, ostro špicaté. Súkvetia sú pazušné, zložené z troch až deviatich bledozelených, obyčajne obojpohlavných kvetov, vzácne aj jednopohlavných. Kvety sú štvorpočetné, s priemerom 8 až 12 mm. Kališné lístky okrúhlasté, asi 1 mm dlhé, korunné lístky 3 až 5 mm dlhé, vajcovité alebo vajcovite podlhovasté. Kvitne v máji až júni.

Plody dozrievajú v septembri až októbri. Plod je charakteristická štvorhranná tobolka, 10 až 15 mm široká, ktorá obsahuje semená v oranžovom miešku.

Bršlen je vo veľkosti a tvare listov, ako aj vo farbe plodov, premenlivý.

Rozšírenie
----------

Bršlen európsky rastie v celej Európe od Veľkej Británie po stredoeurópsku časť Ruska, na severe po juh Škandinávie, na juhu po Malú Áziu a južné pobrežie Kaspického mora. Vo všeobecnosti rastie v nízkych až stredných nadmorských výškach, od hladiny mora do nadmorskej výšky 1 300 m na Sicílii. Na severovýchode USA a na Novom Zélande je považovaný za invázny druh.

Ekológia
--------

Bršlen európsky osídľuje prevažne okraje lesov, čistinky a otvorené lesy, preferuje strednú vlhkosť a dobre odvodnené, najlepšie alkalické pôdy v úplnom až čiastočnom tieni. Často sa vyskytuje ako podrastový ker, hlavne v zmiešaných mezofilných lesoch s prevahou duba letného, duba zimného, hrabu obyčajného, tvoriacich dubovo-hrabové lesné spoločenstvá, spolu s jaseňom štíhlym a javorom poľným.

Plodový miešok požiera celý rad živočíchov a jeho semená sú tak rozširované najmä vtákmi a hlodavcami.

Význam a využitie
-----------------

Drevo bršlena európskeho je všestranne využiteľné. Má žltú farbu, je husté a tvrdé. Používalo sa na výrobu náradia ale aj preglejky, špáradiel, pletacích ihlíc, hrebeňov, vretien a pre dobrú tepelnú odolnosť aj na výrobu fajok.

Čerstvé listy, sušené plody a semená sú vhodné na vonkajšie použitie pri liečbu svrabu, vší, kliešťov a iných kožných parazitov. Kôra, listy a semená sa používali ako preháňadlo, ale sú toxické.

Drevo bršlena sa používa tiež na výrobu uhlíkov na kreslenie a na výrobu dreveného uhlia. Červený miešok sa v minulosti používal aj na výrobu farbív.

Hrozby a choroby
----------------

Pre bršlen európsky neexistujú žiadne vážne hrozby. Je však primárnym hostiteľom, na ktorom zimuje voška maková a voška broskyňová (*Myzus persicae*), ktoré sú rozšírenými škodcami veľkého množstva plodín. Ako opatrenie proti voškám sa bršleny v minulosti odstraňovali zo živých plotov a lesov (napr. Anglicko), hoci súčasné populácie sa zdajú byť stabilné.

Galéria
-------

* Bršlen európsky; výhonky s pučiacimi kvetmiBršlen európsky; výhonky s pučiacimi kvetmi
* Bršlen európsky; vetvička s pučiacimi listamiBršlen európsky; vetvička s pučiacimi listami
* Bršlen európsky; vetvička s rozkvitnutými kvetmiBršlen európsky; vetvička s rozkvitnutými kvetmi
* Bršlen európsky; listy a plodyBršlen európsky; listy a plody
* Bršlen európsky; plodyBršlen európsky; plody
* Bršlen európsky; zrelé plodyBršlen európsky; zrelé plody
* Bršlen európsky; plod a semienko v mierkeBršlen európsky; plod a semienko v mierke
* Bršlen európsky; semienkaBršlen európsky; semienka
* Bršlen európsky; vetvička s prázdnymi tobolkami (neskorá jeseň)Bršlen európsky; vetvička s prázdnymi tobolkami (neskorá jeseň)
* Bršlen európsky; vetvička s prázdnymi tobolkami (zima)Bršlen európsky; vetvička s prázdnymi tobolkami (zima)
* Bršlen európsky; dospelý stromBršlen európsky; dospelý strom
* Bršlen európsky; štruktúra konárovBršlen európsky; štruktúra konárov
* Bršlen európsky; kôra dospelého stromuBršlen európsky; kôra dospelého stromu

Referencie
----------

1. ↑   Wilson, B. 2018. Euonymus europaeus. The IUCN Red List of Threatened Species 2018: e.T79913822A119836513.. Accessed on 03 April 2022.
2. ↑  MIČIETA, Karol; ZAHRADNÍKOVÁ, Eva; HRABOVSKÝ, Michal; ŠČEVKOVÁ, Jana. *Fylogenéza a morfogenéza cievnatých rastlín*. Prvé. vyd. V Bratislava : Univerzita Komenského v Bratislave, 2018. 339 s. ISBN 978-80-223-4403-6. S. 182.
3. ↑  bršlen. In: Slovník slovenského jazyka (Peciar)
4. ↑   *Euonymus europaeus L.* [online]. POWO - Plants of the World Online, Kew, [cit. 2022-12-30]. Dostupné online. (anglicky)
5. ↑   *Euonymus vulgaris Mill.* [online]. POWO - Plants of the World Online, Kew, [cit. 2022-12-30]. Dostupné online. (anglicky)
6. 1 2 3 4 5 6 7 8 9 10 11 12 13   *Euonymus europaeus in Europe: distribution, habitat, usage and threats* [online]. Publ. Off. EU, Luxembourg, March 2016, [cit. 2022-04-04]. Dostupné online. (anglicky)
7. 1 2 3 4 5 6   *Stromy a kry*. Praha : Artia, 1984. ISBN 80-07-00402-5.
8. 1 2 3 4 5   *Angiospermophytina. Dicotyledonopsida. Sapindales -- Cornales* [online]. Veda, vydavateľstvo Slovenská akadémia vied, 1984, [cit. 2022-04-03]. Dostupné online.
9. ↑  Lubomir Rak. *EUONYMUS EUROPAEUS L. – brslen evropský / bršlen európsky* [online]. BOTANY.CZ, 2007-07-05, [cit. 2022-04-02]. Dostupné online. (česky)
10. ↑   *Euonymus europaeus* [online]. Plants For A Future; Charity No. 1057719, Company No. 3204567, [cit. 2022-04-02]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Bršlen európsky**
* Spolupracuj na Wikidruhoch Wikidruhy ponúkajú informácie na tému **Bršlen európsky**